Politikerne i Rebild indgik onsdag aftale om budgettet for det kommende år.

24 af byrådets 25 medlemmer har skrevet under på budgetaftalen for 2014. Et budget med et likviditetsoverskud på 33 mio. kr. og en pulje på 3,2 millioner kr. til uforudsete udgifter. - Jeg er glad for den aftale, vi har indgået, og for at det er lykkedes at lave et bredt forlig. Det er et holdbart og realistisk budget, vi har lagt. Det er blandt andet vigtigt for mig, at vi fastholder serviceniveauet og igen i år har et stort anlægsbudget, siger borgmester Anny Winther (Venstre). Kun Liberal Alliance valgte ikke at underskrive aftalen og indgå i forliget omkring budget 2014.